Document ID: 31986D0623

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση προσθήκης στο πρόγραμμα σχετικά με τον τομέα των μεταποιημένων οπωροκηπευτικών, που υπέβαλε η κυβέρνηση της Ομοσπονδιακής Δημοκρατίας της Γερμανίας για το κρατίδιο της Βόρειας Ρηνανίας-Βεστφαλίας, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γερμανική γλώσσα είναι το μόνο αυθεντικό)
(86/623/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι, στις 24 Φεβρουαρίου 1986, η κυβέρνηση της Ομοσπονδιακής Δημοκρατίας της Γερμανίας υπέβαλε προσθήκη στο πρόγραμμα που έχει εγκριθεί με την απόφαση 80/1318/ΕΟΚ της Επιτροπής (3) που αφορά τη μεταποίηση των οπωροκηπευτικών στο κρατίδιο της Βόρειας Ρηνανίας-Βεστφαλίας·
ότι η προσθήκη αυτή στο πρόγραμμα έχει στόχο την ανάπτυξη και την ορθολογική οργάνωση της επεξεργασίας, της συσκευασίας, της μεταποίησης και της εμπορίας των οπωροκηπευτικών, ώστε να αυξηθεί η ανταγωνιστικότητα του τομέα και να αξιολογηθεί η παραγωγή του· ότι αποτελεί επομένως πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι η προσθήκη αυτή περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, αποδεικνύει δε ότι οι στόχοι του άρθρου 1 του εν λόγω κανονισμού είναι δυνατόν να επιτευχθούν στον τομέα των μεταποιημένων οπωροκηπευτικών στο κρατίδιο της Βόρειας Ρηνανίας-Βεστφαλίας· ότι η προθεσμία που καθορίζεται για την εφαρμογή της προσθήκης αυτής δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η προσθήκη στο πρόγραμμα σχετικά με τον τομέα των μεταποιημένων οπωροκηπευτικών που ανακοίνωσε η κυβέρνηση της Ομοσπονδιακής Δημοκρατίας της Γερμανίας στις 24 Φεβρουαρίου 1986, σύμφωνα με τον κανονισμό (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 10 Δεκεμβρίου 1986.

Labels: 18
17